**SZERETJÜK A PIROSRÓZSÁT (UTCÁT), PEDIG NINCSEN RÓZSA TÖVIS NÉLKÜL!**

Csapatunk a REAC Futball csapata a 11. fordulóban idegenben lépett pályára a Pirosrózsa utcában a RAFC együttese ellen. Ellenfelünk a bajnokságban középcsapatnak számít. Nehéz mérkőzésre számítottunk, mivel nemcsak a RAFC együttesével, hanem egyéb körülményekkel is meg kellett küzdenünk. Ezen a pályán mi még nem mérkőztünk meg, így csak hallomásból tudtuk, hogy a pálya kicsi, göröngyös és bizony úgy is mondhatjuk, hogy ősgyepes. Az ősgyepnek ugyan a környezetvédők örülnek, mi azonban úgy gondoljuk, hogy egyenesebb talajú mesterségesen füvesített pálya alkalmasabb lenne a labdarúgáshoz. Természetesen e pár sorral nem a RAFC Egyesületét szerettem volna megbántani, hanem csak azt akartam leírni, hogy a mi játékstílusunknak a rosszabb talajkörülmények nem igazán fekszenek. Most már azonban térjünk át a mérkőzésre. Nagy örömünkre 2:0-s félidő után 3:0-ra nyertük meg a találkozót. A mérkőzésre jellemző volt, hogy az első félidőben talán én is állhattam volna a REAC kapujába, mert ellenfelünk nemigazán jutott el a 16-ig sem és bizony kapusunknak szinte nem kellett a labdával találkoznia. A kezdés után rögtön átvettük a játék irányítását. Egymás után érkeztek a lehetőségek, alakultak ki helyzetek az ellenfél kapuja előtt, de bizony az is látható volt, hogy komolyan meg kellett küzdenünk a talajjal és az ellenfelünkkel egyaránt. Mi támadtunk, ellenfelünk gyakorlatilag a kapujától 40 méterre, 10 emberrel védekezett. A 23. percben megtört a jég! Lőrincz Dani indításából Kiss Tamás elfutott a jobbszélen az alapvonalig, majd beadása a 16-on belül helyezkedő Kasza Danit találta meg, aki levette a labdát majd egy lövőcsel után bal lábbal 8 m-ről a kapu közepébe helyezett. A gól után azt reméltük, hogy ellenfelünk szívós ellenállása meg fog törni, ami talán félig-meddig meg is történt, mert érkezett a 41. percben a második gólunk. Sallai Botond a középkörből hosszú labdával indította Lőrincz Danit, aki 13 m-ről senkitől sem zavartatva megszerezte második gólunkat. A félidőben 2:0-ás eredménynél mentünk be az öltözőbe és bizony talán meg is könnyebbültünk egy kicsit, mert a mérkőzés előtt nehezebb találkozóra számítottunk. A RAFC csapata otthon általában masszív, komoly játékot mutat be. Jött a második félidő! Én ugyan nem jártam benn ellenfelünk öltözőjében, de talán kitalálhattam, hogy mit kért a RAFC mestere, mert bizony a második félidő elején vetélytársunk sokkal bátrabban játszott. Néhány alkalommal ugyan eljutottak a kapunkig, kapusunknak is játékba kellett avatkozni annak ellenére is, hogy azért komoly helyzet nem alakult ki a hálónk előtt. Jelzem a második félidőt már nem vállaltam volna a REAC kapujában, mert 57 évesen vetődni már nem tudok. Úgy tűnt, hogy ellenfelünktől ez a pár akció csak egy fellángolás volt, mert a mérkőzés hátralévő idejében is mi irányítottuk a játékot, nagy mezőnyfölényben voltunk. A harmadik gólunk baloldali indítás után született a 85.percben. Kovács Dani bevezette a labdát a 16-on belülre, majd lapos lövést küldött a hosszú sarok felé. Játékosunk lövése a hazaiak szerencséjének és nem mellesleg a göröngyös talajnak is köszönhetően kapufára pattant, de Fortuna Isten Asszony velünk volt és a kapufáról felpattanó labdát a csereként beállt Maka Alex, kb. 7 méterről fejjel értékesítette. A mérkőzés hátralévő részében talán már a következő heti rangadóra gondolva visszaesett a lendületünk, de ennek ellenére is magabiztosan megőriztük előnyünket.

Úgy gondolom, hogy gratulálnunk kell a csapatnak annak ellenére is, hogy nem nyújtottuk ugyan a legjobb formánkat de igy is magabiztos győzelmet arattunk.

De a verkli megy tovább!

A 12. fordulóban hazai pályán megmérkőzünk legnagyobb riválisunkkal az Újpest II. csapatával. Két ponttal vezetjük vetélytársunk előtt a tabellát. Ugyan sok van még a bajnokságból, de ez egy nagyon fontos mérkőzés lesz. Mi a REAC-nál biztosak vagyunk abban, hogy játékosaink át fogják érezni a találkozó súlyát és ezért mindenki a legjobbját fogja nyújtani. Amennyiben ez így lesz reményeink szerint a mérkőzésen jól fogunk szerepelni, ami pontokban is meg fog mutatkozni.

A mérkőzésre várjuk a REAC illetve az Újpest szurkolóit, de számítunk azokra is akik egy pikáns talán egy NB III-as színvonalú mérkőzést is meg akarnak tekinteni.

HAJRÁ REAC!

Kiss István György